Cuneiform Tablet Kt n/k 1192 tablet (ArAn 4 170-176)
Cuneiform tablet, dated to the Old Assyrian Period (ca. 1950-1850 BC).
Genre: letter
Transliteration:
um-ma lá-qé-ep-ma a-na a-šùr-ták-lá-ku na-áb-sú-en₆ en-na-sú-en₆ a-šùr-ma-lik ù DU₁₀-a-šùr qí-bi-ma a-na a-šùr-ták-lá-ku qí-bi-ma mì-nam ma-da-tim lu-lá-pí-ta-a-kum a-ḫi a-ta be-lí a-ta iš-tù MU.30.ŠÈ na-ru-qám a-dí-na-kum-ma ta-ma-kàr bar-ki-tám-ma ù-lá té-er-ta-ka ú-lá na-áš-pé-er-ta-ka i-li-kam u₄-me-e MU.5.ŠÈ ú-ra-dí-a-kum ù ṭup-pá-am ḫa-ar-ma-am a-na ša ki-ma ku-a-tí a-dí-in um-ma a-na-ku-ma ma-áš-kà-na-tù-šu a-na É a-bi-a lu kà-a-na-ma É a-bi-a lu kà-bi-it a-na-ku i-na KÁ a-bu-lim lu kà-áb-tá-ku ù i-na kà-ri-im šu-ut lu kà-bi₄-id ù É-tám le-pu-uš ù šé-ra-am lu-ra-bi a-na-aḫ-tám ša a-lim{ki} li-iš-du-ud a-ḫi a-ta be-lí a-ta a-na u₄-um e-ṭá-ri-im eṭ-ra-ni É a-bi-a i-a-am ù e-ṭá-me É a-bi-a e-ṭé-er a-šu-mì ik-ri-bi ša É a-bi-a ḫa-lá-aq i na-ru-qí-kà 2 ma-na KÙ.GI a-na ik-ri-bi ša a-šùr ša a-bi-ni i-lá-ak ù 3 ma-na KÙ.GI 5 GÍN.TA ší-im-tám 15 ma-na KÙ.BABBAR še-bi-lam-ma i-na ma-tí a-šùr ù ì-lí a-bi-a ú-ša-lu-mu-kà-ma i-nu-mì NÍG.KA.ZI ta-du-nu KÙ.BABBAR a-num i-na KÙ.BABBAR ù né-mì-li-šu li-is-ḫe-er KÙ.BABBAR a-ni-ša-am li-li-kam-ma ṭup-pá-am ḫa-ar-ma-am a-na ša ki-ma ku-a-tí lá-dí-in i-a-am mu-kur a-dí a-šùr ú-ša-lu-mu-kà-ma NÍG.KA.ZI ta-du-nu šu-ma a-ni-a-tim lá ta-mu-a a-šùr be-el ik-ri-bi lu i-de₈ i-na ik-ri-bi ša a-šùr É a-bi-a ḫa-lá-aq i-nu-mì na-ru-qám a-dí-na-ku-ni me-er-am am-tám ÌR-dam ú É-tám ú-lá ti-šu u₄-ma-am KÙ.BABBAR-áp na-ru-qí-a a-na ša me-er-i-kà ù a-ší-tí-ka ta-áš-ku-un-ma a-na e-pí-ši ši-ta-ú-mì-im a-na ḫa-kà ta-ma-kàr ki-ma a-na-aḫ-tim ša a-lim{ki} a-šùr ša-da-dí-im šu-ma a-na a-wa-tim a-ni-a-tim lá ú-kà-i-in-kà a-ṣé-er na-ru-qí-a i-na a-lim{ki} a-šùr lá a-ba-lá-aṭ ki-ma e-na-ma-nu-um-ma e-pu-šu-šu ù a-na-ku ša e-na-ma-nim a-ra-de₈ mì-nam e-pè-eš₁₅ a-na na-áb-sú-en₆ qí-bi-ma šu-ma a ma-lá té-er-tí-a lá i-pá-áš a-ta šu-ut ù ša ki-ma i-a-tí na-áš-pé-er-tám ku-un-kà-ma ší-bé-e šu-ku-šu-ma ší-bé-kà a-na KÁ DINGIR šé-ri-id-ma ša a-na a-lim{ki} i-lu-ku-ni-ni pí-kà <gap>-<gap> ša-áš-me-ma ṭup-pá-a ša ší-be ù na-áš-pé-er-tám a-na KÙ.BABBAR 10 GÍN a-gur₁₆-ma ṭup-pí-a lu-ub-lu-nim-ma a-lu-um ù be-li li-šu-ru-ni a-na ší-ip-ri-im ša ta-gu₅-ru GÉME ù ÌR ša na-ru-qí-a ša a-šùr-ták-lá-ku dí-in-ma KÙ.BABBAR šu-qúl